# EGYÜTTMŰKÖDÉSI MEGÁLLAPODÁS

amely létrejött

egyrészről **Szombathely Megyei Jogú Város Önkormányzata** (székhely: 9700 Szombathely, Kossuth Lajos u. 1-3., KSH jelzőszám: 1803009, adószám: 15421137-2-18, képviseli: Dr. Nemény András polgármester) a továbbiakban, mint **Önkormányzat**,

másrészről a **Savaria Turizmus Nonprofit Korlátolt Felelősségű Társaság** (cégjegyzékszám: 18-09-110266, adószám: 23304037-2-18, bankszámla szám: Raiffeisen Bank 12094507-01278624-00100003, székhely: 9700 Szombathely, Király u. 1-3, képviseli: Grünwald Stefánia ügyvezető) a továbbiakban, mint **NKFT** között az alulírott helyen és időpontban a következő feltételek szerint.

***Előzmények***

A felek rögzítik, hogy egymással 2011. augusztus 29. napján együttműködési megállapodást kötöttek, annak érdekében, hogy meghatározásra kerüljenek az Önkormányzat által az NKFT részére átadott feladatok, kompetenciák és felelősségi körök, valamint egységes keretbe foglalják a felek közötti együttműködés területeit. A felek ezen együttműködési megállapodásukat 2015. március 01. napján módosították először, amikor az Önkormányzat megbízta az NKFT-t a Savaria Történelmi Karnevál szervezésével, valamint a Szent Márton Programiroda feladatainak ellátásával. Jelen együttműködési szerződés aláírói úgy döntöttek, hogy a felek között létrejött 2011. augusztus 29. napján kelt együttműködési megállapodást, illetve annak 2015. március 01. napján kelt I.sz. módosítását felülvizsgálják és változtatási igényeiket egységes okiratba foglalják azzal, hogy a 2011. augusztus 29. napján kelt együttműködési megállapodás és annak módosítása megszűnik.

# Felek jogállása, az együttműködés alapjai

Felek megállapítják, hogy az Önkormányzat 113/2011. (III.31.) Kgy.sz. határozatában döntött arról, hogy társtulajdonosa kíván lenni az NKFT-nek, melyet a tulajdonostársakkal együtt (Szombathelyi Testvérvárosi Egyesület, Szombathelyi Kistérség Többcélú Társulás) 2011. április 1. napján kelt alapító okirattal hozott létre.

Az Önkormányzat kijelenti, hogy az NKFT-t tekinti turisztikai szakmai operatív szervezetének és vállalja, hogy nem hoz létre párhuzamos struktúrát a városi szintű turizmusirányításra, turizmusmenedzsmentre.

# A megállapodás célja

A megállapodás azzal a céllal jött létre az Önkormányzat és az NKFT között, hogy a városban a turizmus szervezése területén fellelhető párhuzamos struktúrákat megszüntesse, meghatározza az Önkormányzat által az NKFT részére átadott feladatokat, kompetenciákat és felelősségi köröket, valamint egységes keretbe foglalja a két szervezet közötti együttműködés területeit. Az együttműködés célja, hogy az NKFT Szombathely és térsége TDM (Turisztikai Desztináció Menedzsment) szervezetévé válhasson, mely szervezet keretein belül a köz- és magánszféra partnerségén alapuló turizmusfejlesztés valósulhat meg Szombathelyen.

# Az NKFT. működésének céljai

Versenyképes és fenntartható turisztikai desztináció kialakítása és fejlesztése Szombathely városában és térségében; a turistaforgalom növelésével gazdasági fejlődés generálásán keresztül, a lakosság életminőségének javítása; az ideutazó turisták számára tökéletes utazási élmény biztosítása; a város és térsége vonzerőinek és szolgáltatásainak összekapcsolása a turizmus fejlesztésében.

1. **A**z **NKFT-nek átadott önkormányzati turisztikai szakmai feladatok**

A Felek megállapodnak abban, hogy a város egyes, az alábbiakban megnevezett turisztikai feladatait az NKFT látja el:

**IV.1.** Átveszi az Önkormányzattól a Tourinform Irodát és azt az NKFT városi turisztikai információs részlegeként működteti (180/2011. (IV.21.) Kgy. sz. határozat.) azzal, hogy a működtetéshez szükséges pénzügyi és infrastrukturális feltételeket az Önkormányzat határozatlan időre biztosítja a NKFT számára.

**IV.2.** Az Önkormányzat ugyanakkor tudomásul veszi, hogy a TDM szervezet megszűnése, vagy működésének ellehetetlenülése esetén is köteles biztosítani és működtetni a turisztikai információszolgáltatást (Tourinform Irodát) a korábbi feltételeknek megfelelően.

**IV.3.** A város turisztikai képviselete

* 1. Szombathely *v*áros hivatalos képviselete szakmai kiállításokon, rendezvényeken és különböző fórumokon, konferenciákon.
	2. Szombathely város képviselete szakmai szervezetekben és egyéb, a város által kijelölt egyeztető térségi, regionális országos fórumokon.

**IV.4.** Az NKFT feladata Szombathely Város és térsége turizmusfejlesztési koncepciójának az elkészítése, illetve Szombathely és térsége turizmusmarketing stratégiájának elkészítése.

**IV.5.** Turisztikai desztinációs marketing feladatok:

1. Szombathely város és térségének turizmusáról éves rendszerességgel kutatásokat és a kutatások alapján jelentéseket készít. Az éves kutatásoknak ki kell térnie a KSH, önkormányzati és egyéb kimutatásokból, statisztikákból elérhető turisztikai keresleti és kínálati adatokra.
2. A városra és térségére vonatkozó turisztikai adatbázist hoz létre és tart karban.
3. Az NKFT feladata a város turisztikai fogadási feltételeinek javítása, új turisztikai fejlesztések generálása, új termékek és szolgáltatások kialakításának kezdeményezése, összehangolása; a fejlesztések turisztikai szakmai koordinációjának ellátása, adott esetben azok kialakítása.
4. az NKFT feladata Szombathely Megyei Jogú Város és térsége bemutatása, népszerűsítése az ahhoz szükséges promóciós feladatok megszervezése és ellátása.
5. A helyi lakosság nyitottá tétele az örökség megőrzésére, megóvására, látogatóbarát szemléletének erősítése, a turizmus társadalmi, gazdasági jelentőségének megértetése, a turizmus elfogadottságának erősítése.
6. A turisztikai desztináció menedzsment adatbázisára épülő városi turisztikai internetes portál működtetése;
7. Az NKFT feladata az Önkormányzat tulajdonában, kezelésben lévő weboldalak – különösen a [www.szombathely.hu](http://www.szombathely.hu/) turisztikai aloldalainak – turisztikai adattartalmának kezelése, frissítése.

**IV.6. Pályázatok:**

Az NKFT feladata:

* 1. A turisztikai és turizmusmarketing tartalmú hazai és Európai Uniós pályázatok figyelése, előkészítése, írása és menedzselése.
	2. Önkormányzat vagy intézményei által korábban már benyújtásra került turisztikai és turizmusmarketing tartalmú pályázatok esetében azok szakmai tartalmának felügyelete, adott esetben a pályázatok megvalósítása, a projektek menedzsmentje.
	3. Az Önkormányzat beruházásaihoz és pályázataihoz kötődő valamennyi PR-, és marketing tevékenység beszerzéséhez szükséges dokumentációk (ajánlatkérés szakmai tartalma, közbeszerzési ajánlattételi dokumentáció szakmai tartalma) előkészítésében való közreműködés.
	4. Különösen a helyi és térségi TDM pályázatok kidolgozásával, benyújtásával és menedzselésével kapcsolatos valamennyi teendő ellátása.

A pályázati teendőkkel kapcsolatos feladatokat az NKFT vezetője a Polgármesteri Hivatal szakmai felügyeletet ellátó szervezeti egységének vezetőjével egyezteti.

**IV.7.A Savaria Történelmi Karnevál megszervezése, a**z **NKFT karnevál megszervezésével kapcsolatos feladatai:**

1. éves programstruktúra meghatározása a Savaria Történelmi Karnevál Közhasznú Közalapítvánnyal együtt;
2. karneváli program PR-, és marketing feladatainak ellátása;
3. szervezési munkák részletes megtervezése, koordinálása és felügyelete;
4. az alapítvány kuratóriumának döntésével összhangban a szervezési munkák delegálása, szervezői megbízási szerződések megkötése, teljesítések nyomon követése, ellenőrzése;
5. szolgáltatói szerződések megkötése, a versenyszabályzatnak megfelelő beszerzési eljárások lefolytatása, teljesítések nyomon követése, ellenőrzése;
6. a Savaria Történelmi Karnevál fejlesztését, népszerűsítését megcélzó hazai, nemzetközi pályázatok figyelése, írása, megvalósítása;
7. továbbá az NKFT és a Savaria Történelmi Karnevál Közhasznú Közalapítvány közötti végleges együttműködési megállapodásban megjelölt további feladatok az NKFT tekintetében.

**IV.8.** NKFT feladata azon, a III. pontban írt célokkal összhangban lévő programok megszervezése, amellyel a Közgyűlés előzetesen megbízza, továbbá amennyiben szükséges részt venni a III. pontban írt célokkal összhangban álló Önkormányzati programok megszervezésében.

**IV.9.** A fentieken túl az NKFT feladata SZMJV Közgyűlése által megtárgyalásra kerülő, az NKFT működését érintő beszámolók, dokumentumok előkészítése, illetve az Önkormányzat külön kérése esetén az egyéb turisztikai tartalmú, vonatkozású közgyűlési, bizottsági előterjesztések előkészítésében való közreműködés.

**IV.10.** Az NKFT vállalja, hogy az Önkormányzat intézményeivel és cégeivel szorosan együttműködik, az együttműködés kereteiről, módjáról és mértékéről partneri megállapodásokat köt.

**IV.11.** Az NKFT az Önkormányzat egyéb cégeivel (SZOVA Nonprofit Zrt, Szombathelyi Parkfenntartási Kft. stb.) kapcsolatban megvizsgálja a partneri együttműködés lehetőségét, módját és mértékét, majd ennek alapján az együttműködés formáit tartalmazó egyedi megállapodásokat köt.

**IV.12.** Az NKFT vállalja, hogy a TDM szervezetbe bevonható, Szombathely turizmusában érintett szolgáltatók számát folyamatosan növeli.

1. **Szervezeti együttműködés**

**V.1.** Az NKFT legfőbb szerve hatáskörébe tartozó kérdésekben a taggyűlés dönt. A taggyűlésen az Önkormányzatot a polgármester, vagy megbízottja képviseli. A Szombathelyi Turisztikai és Testvérvárosi Egyesületet az elnök vagy megbízottja képviseli.

**V.2.** Az NKFT gazdálkodását 3 tagú Felügyelő Bizottság és a könyvvizsgáló ellenőrzi.

Az NKFT Felügyelő Bizottságába 1 tagot a kisebbségi tulajdonos, a Szombathelyi Turisztikai és Testvérvárosi Egyesület, 2 tagot pedig a többségi tulajdonos, az Önkormányzat delegál.

**V.3.** A jelen együttműködési megállapodásban rögzített feladatok ellátásával kapcsolatos szakmai egyeztetéseket, felügyeletet, Szombathely Megyei Jogú Város idegenforgalomért és kultúráért felelős alpolgármestere(i), vagy az általa kijelölt személy végzi.

**V.4.** Az NKFT ügyvezetője az Önkormányzat által megadott határidőig, de legkésőbb a tárgyév január 31. napjáig elkészíti a társaság üzleti és szakmai tervét, melyben külön részletezi a IV.7. alpontban meghatározott feladatokat költségek mellérendelésével.

**V.5.**

* Az NKFT. ügyvezetője a tárgyév május 25. napjáig beszámolót készít a hatáskörrel rendelkező önkormányzati Bizottságnak az előző évi szakmai és pénzügyi tevékenységéről, valamint az önkormányzati támogatás felhasználásáról, amelyben külön részletezi a IV.6-8. alpontokban meghatározott feladatokat költségek mellérendelésével.A Bizottság a beszámoló megtárgyalását követően javaslatot tesz az NKFT következő évi támogatásának mértékére. A konkrét összegről évente a közgyűlés dönt a költségvetési rendelet megalkotása során.
* Az NKFT ügyvezetője tárgyév augusztus 31. napjáig féléves szakmai és pénzügyi beszámolót nyújt be a Polgármesteri Hivatal szakmai felügyeletet ellátó szervezeti egységének az Önkormányzat által megadott határidőig.
* Az NKFT ügyvezetője tárgyév október 31. napjáig a Savaria Történelmi Karneválról szóló szakmai és pénzügyi beszámolót nyújt be a Közgyűlésnek, amely tartalmazza a következő évi Savaria Történelmi Karnevál időpontjáról és az önkormányzati támogatás mértékéről szóló javaslatát. A Közgyűlés a beszámoló megtárgyalását követően javaslatot tesz a Savaria Történelmi Karnevál következő évi időpontjára és támogatásának mértékére.

**V.6.** A felek rögzítik, hogy az Önkormányzat minden évben tárgyévi költségvetési rendeletében határozza meg NKFT működési támogatásának mértékét, amely támogatás minimum összege a beszedett idegenforgalmi adó állami hozzájárulással megnövelt összegének 50%-a. Az Önkormányzat a működési támogatást negyedévente minden negyedév 5. napjáig biztosítja NKFT részére.

**V.7.**Az Önkormányzat minden évben a tárgyévi költségvetési rendeletében határozza meg a jelen megállapodás IV. pontjában meghatározott feladatok önkormányzati támogatási összegét, melyet az NKFT ügyvezetője és az Önkormányzat az NKFT felügyeletéért felelős alpolgármesterével előzetesen egyeztet.

**V.8.** A felek rögzítik, hogy az Önkormányzat az NKFT által benyújtott pályázatok önrészét a Közgyűlés döntését és a pályázat(ok) elbíráló(i) általi jóváhagyását követően, a költségvetési rendelet kihirdetését követő 10 napon belül biztosítja. A felek megállapodnak abban, hogy az NKFT a támogatási összeggel a tárgyévre vonatkozó mérlegbeszámolójával együtt számol el az Önkormányzat felé.

**V.9. A** Savaria Történelmi Karnevál megszervezésével kapcsolatos feladatok tekintetében az Önkormányzat kötelezettséget vállal arra, hogy az átadott feladatok ellátásához évenkénti támogatást biztosít, melynek mértékét az Önkormányzat adott évre vonatkozó költségvetési rendelete tartalmazza.

A Felek megállapodnak abban, hogy az Önkormányzat a támogatási összeget a tárgyévi költségvetési rendelet kihirdetését követő 10 napon belül, NKFT által meghatározott ütemezés szerint biztosítja.

A felek megállapodnak továbbá abban, hogy az NKFT a Savaria Történelmi Karnevál megvalósítására jóváhagyott támogatási összeggel a tárgyévre vonatkozó mérlegbeszámolójával együtt számol el az Önkormányzat felé.

**V.10.** A felek megállapodnak, hogy az eseti, költségvetési rendeletben nevesített programok támogatási összegét, illetve az Önkormányzat által szervezett programokban való részvétel esetén szükséges pénzeszközt az Önkormányzat a költségvetési rendelet kihirdetését követő 10 napon belül biztosítja.

A felek megállapodnak abban, hogy az NKFT a támogatási összeggel a tárgyévre vonatkozó mérlegbeszámolójával együtt számol el az Önkormányzat felé.

**V.11.** Az Önkormányzat vállalja, hogy mindenkori költségvetésében a GDPR feladatok ellátására előirányzott összeget a Közgyűlés 225/2018.(IX.13.) Kgy. számú határozata alapján 5 éven keresztül, azon felül a Közgyűlés egyedi döntését követően a rendelet kihirdetését követő 10 napon belül biztosítja.

**V.12.** Az NKFT továbbá kötelezettséget vállal arra, hogy az átadott Tourinform Irodát a szerződés fennállása alatt kizárólag turisztikai célokra hasznosítja, és az iroda használati jogát harmadik fél részére kizárólag az Önkormányzat előzetes írásbeli engedélye alapján engedi át. Az NKFT viseli a helyiségek és a leltár alapján használatra átvett eszközök állagmegóvásának és karbantartásának terheit.

**V.13.** Az NKFT a munkáját minden esetben az Önkormányzattal együttműködve végzi, jelen megállapodás IV. pontjában felsorolt feladatok elvégzését támogató pályázatok megírását megelőzően az NKFT ügyvezetője egyeztetéseket folytat SZMJV Önkormányzatának a NKFT felügyeletéért felelős alpolgármesterével.

**V.14.** Az Önkormányzat vállalja, hogy a turizmust érintő előterjesztéseiről, szakanyagairól előzetesen kikéri az NKFT véleményét.

**V.15.** Az Önkormányzat vállalja, hogy segítséget nyújt az NKFT számára a saját kulturális és egyéb cégeivel való együttműködés kialakításához.

1. **Az Önkormányzat kötelezettséget vállal arra, hogy:**

**VI.1**. A turizmus szervezése területén fellelhető párhuzamos struktúrák megszüntetése, illetve azNKFT előirányzott feladatainak ellátása érdekében saját hatáskörében kontrollfelügyeletet biztosít az Önkormányzat tulajdonában lévő intézmények körében, valamint közreműködik az NKFT és az Önkormányzat 100 %-os és többségi tulajdonú cégei közötti, az előirányzott feladatok megvalósulását támogató kapcsolatfelvételben és kapcsolattartásban.

**VI.2**. [www.](http://www.)szombathely.hu honlapjáról átlinkelési lehetőséget biztosít az NKFT honlapjára.

**VI.3.** Az Önkormányzat a saját tulajdonát képező, a Király u 1-3. szám alatt üzemelő Tourinform Iroda használatát, mely az NKFT bejegyzett székhelye, az NKFT számára térítésmentesen biztosítja azzal, hogy az NKFT fizeti a helyiség fenntartásával, üzemeltetésével, karbantartásával és felújításával kapcsolatos díjakat.

Az Önkormányzat a 210/2016. (VI.9.) Kgy. sz. határozat alapján az NKFT javára működésének elősegítése céljából ingyenes használatot engedélyezett az Önkormányzat tulajdonát képező 9700 Szombathely, Aréna u. 8. szám alatti ingatlan első emeletének utcafronti irodáiban, valamint az épület picéjében található 96 m2 nagyságú helyiség vonatkozásában 2016. június 15. napjától 2021. január 31. napjáig. A felek e körben rögzítik, hogy a NKFT kérelmére a bérleti szerződés meghosszabbítására van lehetőség, amennyiben ezt a NKFT kérelmezi a fenntartónál.

**VI.4.** Az Önkormányzat a tulajdonát képező, 9700 Szombathely, Aréna u. 8. szám alatti külön bejáratú iroda használatát térítésmentesen biztosítja az NKFT számára azzal, hogy az NKFT fizeti a helyiség fenntartásával, üzemeltetésével, karbantartásával és felújításával kapcsolatos díjakat.

1. **A felek megállapodnak, hogy a**z **NKFT-nek SZMJV Polgármesteri Hivatala turisztikai feladatok koordinálásával megbízott osztályával fokozott mértékű egyeztetési kötelezettsége van:**

**VII.1.** Az NKFT által harmadik személlyel, vállalkozással, szervezettel kötendő szerződéssel kapcsolatban amennyiben az az Önkormányzatot is érinti;

**VII.2.** Az NKFT által készítendő, Szombathely turizmusának egészét érintő tervekkel, koncepciókkal kapcsolatban;

**VII.3.** a Szombathely és Térsége Turisztikai Desztináció Menedzsment szervezet létrehozásával és működtetésével, bővítésével kapcsolatos, a szakmai és pénzügyi területet érintő területeken;

A Polgármesteri Hivatal Jogi és Képviselői Osztálya, valamint Egészségügyi és Közszolgálati Osztálya közösen végzi NKFT-hez kötődő feladatok ellátását.

Az Önkormányzat által kijelölt szakmai kapcsolattartó: Szombathely MJV idegenforgalomért felelős alpolgármestere.

1. Felek megállapodnak abban, hogy jelen Megállapodás határozatlan időre szól.
2. A Megállapodás teljesítése során a Felek kötelesek együttműködni, ennek keretében egymást haladéktalanul kötelesek értesíteni az érdekkörükben felmerülő, jelen szerződésre kiható minden lényeges adatról, tényezőről és körülményről.
3. Felek a Megállapodás teljesítése során tudomásukra jutott, a Felek érdekkörébe tartozó információkat kötelesek bizalmasan kezelni, kivéve a nyilvános adatokat.
4. Felek a Megállapodás értelmezésével kapcsolatban, vagy a Megállapodás teljesítése során keletkező véleménykülönbségek fennállta esetén a vitákat elsősorban tárgyalások, kölcsönös egyeztetések útján rendezik, ennek eredménytelensége esetén az Önkormányzat székhelye szerinti bíróság illetékességét kötik ki.
5. A Felek rögzítik, hogy a kormányzati funkciók és államháztartási szakágazatok osztályozási rendjéről szóló 15/2019. (XII.7.) PM rendelet 4.§ (2) bekezdésében foglaltaknak eleget téve a támogatás céljának kormányzati funkciójaként a „047320 Turizmusfejlesztési támogatások és tevékenységek”funkciót jelölik meg.
6. A jelen keretmegállapodás által nem rögzített esetekben a felek egyedi szerződés keretében rögzítik együttműködésük feltételeit.
7. Jelen Megállapodásban nem szabályozott kérdésekben a Ptk. és az egyéb hatályos jogszabályok rendelkezései az irányadók.
8. Felek kijelentik, hogy a jelen szerződést a Felek nevében képviseletre jogosult, aláírási joggal rendelkező képviselőik kötötték. A felek kijelentik, hogy jelen szerződés négy (4) eredeti, egymással mindenben megegyező példányban készült, a felek a szerződést elolvasták, közösen értelmezték, és mint akaratukkal mindenben megegyezőt jóváhagyólag aláírták.

Szombathely, 2020. ……………. …

|  |  |
| --- | --- |
| **..........................................****Szombathely Megyei Jogú Város Önkormányzata** képviseli: Dr. Nemény András polgármester | **..........................................****Savaria Turizmus Nonprofit Kft.**képviseli: Grünwald Stefánia ügyvezető |